Մարկո Բոշնյակ

**Մարկո Բոշնյակ** (, ), բոսնիացի խորվաթ երգիչ և երգահան։ Ներկայացրել է Խորվաթիան 2025 թվականի Եվրատեսիլ երգի մրցույթում՝ «Poison Cake» երգով։

## Վաղ կյանք
Մարկո Բոշնյակը ծնվել է Հերցեգովինայի Մոստար քաղաքում և մեծացել է Պրոզոր Ռամա համայնքում։ Հինգ տարեկանից երգել է եկեղեցական երգչախմբում՝ շնորհիվ այն բանի, որ մայրը ստիպել է նրա ավագ քույրերին իրենց հետ տանել նրան։ Այդ տարիքում հաղթել է *«Djeca Pjevaju Isusu»* («Երեխաները երգում են Հիսուսին») փառատոնը։ 11 տարեկանում Բոշնյակը ինքնուրույն գրանցվել է սերբական *Pinkove Zvezdice* տաղանդների շոուում, չնայած հոր առարկություններին՝ ճանապարհի երկարության պատճառով։

Դպրոցում ենթարկվել է բուլինգի Պրոզոր Ռամայում, քանի որ «տարբերվում էր» իր տարեկիցներից, ինչն էլ ստիպել է նրան փոխել միջավայրը և վերջապես տեղափոխվել Զագրեբ, Խորվաթիա։ Զագրեբ տեղափոխվելուց հետո նա աշխատել է տարբեր աշխատանքներում՝ գիշերային ակումբներում, հաճախորդների սպասարկման ոլորտում LELO ընկերությունում և KFC-ում՝ Չռնոմերեց թաղամասում։ Նրա խոստովանությունը KFC-ում աշխատելու վերաբերյալ՝ 2023 թվականի ապրիլին, լայն տարածում գտավ համացանցում, քանի որ այդ ժամանակ նա արդեն հայտնիություն էր ձեռք բերել։ 2023 թվականի մայիսին նա լքեց KFC-ն՝ ամբողջությամբ երաժշտության վրա կենտրոնանալու համար՝ պատմելով Story.hr-ին. «Ինձ նույնպես զարմացրեց այս ամենը, քանի որ չգիտեմ՝ երբվանից է աշխատելը դարձել ամոթալի»։

## Երաժշտական կարիերա
thumb|upright|Մարկո Բոշնյակի ելույթը Լոնդոնի եվրատեսիլյան երեկույթին՝ 2025 թվական
2021 թվականի դեկտեմբերի 17-ին Բոշնյակը հայտարարվեց որպես Դորա 2022 մրցույթի՝ Խորվաթիայի Եվրատեսիլ 2022-ի ազգային ընտրության 14 մասնակիցներից մեկը՝ «Moli za nas» երգով։ Քվեարկության ավարտին երգը հավաքեց 179 միավոր՝ զբաղեցնելով երկրորդ տեղը 14 մասնակիցների թվում։ «Moli za nas»-ը պաշտոնապես թողարկվեց 2022 թվականի փետրվարի 10-ին՝ որպես Բոշնյակի դեբյուտային սինգլ։

2022 թվականի ապրիլի 27-ին հայտարարվեց, որ Բոշնյակը մասնակցելու է Սպլիտի փառատոնի 62-րդ թողարկմանը՝ «Pjesma za kraj» երգով։ Մի տարի անց՝ 2023 թվականի սկզբին, նա թողարկեց իր երրորդ սինգլը՝ «Spokojan»։ 2023 թվականի ապրիլի 14-ին Բոշնյակը թողարկեց իր չորրորդ՝ անկախ սինգլը՝ «Nema»։

2024 թվականի դեկտեմբերի 5-ին Բոշնյակը հայտարարվեց որպես Դորա 2025 մրցույթի 24 մասնակիցներից մեկը՝ «Poison Cake» երգով։ 2025 թվականի փետրվարի 24-ին նա հայտարարվեց որպես երաժշտական շոուի՝ Tvoje lice zvuči poznato-ի (խորվաթական «Քո դեմքը հնչում է ծանոթ» շոուի) իններորդ եթերաշրջանի մասնակից։ 2025 թվականի մարտի 2-ին Բոշնյակը հաղթեց Դորա մրցույթում և դարձավ Խորվաթիայի ներկայացուցիչը 2025 թվականի Եվրատեսիլում, որը անցկացվում էր Բազելում, Շվեյցարիայում։ Դորա մրցույթի հաղթանակից հետո՝ մարտի 18-ին հայտարարվեց, որ Բոշնյակը դադարեցնում է մասնակցությունը Tvoje lice zvuči poznato շոուին՝ ութերորդ էպիզոդից սկսած։ Այդ պահի դրությամբ միայն երկու դրվագ էր ցուցադրվել։ Յոթ էպիզոդների ընթացքում, որոնց վերջինը եթեր հեռարձակվեց 2025 թվականի ապրիլի 20-ին, նա կերպարանավորվեց որպես Մլադեն Գրդովիչ, Մադոննա, Զդրավկո Չոլիչ, Մայլի Սայրուս, Տոշե Պրոեսկի, Լեդի Գագա և Լեպա Բրենա։ 2025 թվականի մայիսի 13-ին Բոշնյակը ելույթ ունեցավ Եվրատեսիլի առաջին կիսաեզրափակչում՝ հավաքելով 28 միավոր և զբաղեցնելով տասներկուերորդ տեղը՝ չանցնելով եզրափակիչ փուլ։

## Ստեղծագործական ուղի և ազդեցություններ
11 տարեկանում Բոշնյակը սկսեց կատարել սևդալինկա ժանրի երգերի քավեր տարբերակներ։ 2025 թվականի մարտին տված հարցազրույցում (Gloria ամսագրին) նա նշել է, որ իր նախընտրած երաժշտական ժանրերը տատանվում են R&B-ից և սոուլից՝ մինչև հիփ-հոփ և դասական երաժշտություն։ Չնայած նա զգուշությամբ է մոտենում որևէ մեկին որպես ազդեցություն ներկայացնելուն՝ նշելով, որ փորձում է «լինել ինքը և ստեղծել իսկական, անկեղծ հնչողություն», այնուամենայնիվ նշել է, որ հաճախ լսում է Լանա Դել Ռեյ, Էրիկա Բադու, SZA, Լոլա Յանգ և Սոլանժ, սակայն հավելել է. «Իմ երաժշտությունը այս պահին նրանցից ներշնչված չէ, բայց ո՞վ գիտի, գուցե ապագայում լինի»։ Նույն հարցազրույցում նա նշել է, որ իր ամենամեծ երազանքն է համագործակցել Լորդի հետ։ Նա նաև արտահայտել է իր հիացմունքը Սենիդայի, Յոսիպա Լիսացի, Բոժո Վրեչոյի և Ֆիլիպ Բալոշի նկատմամբ։

Իր հագուստի ոճի մասին խոսելիս՝ նա նշել է, որ այն ներշնչված է ոչ միայն նորաձևությունից, այլև երաժշտական իկոնաներից՝ Դևիդ Բոուիից և Ֆրեդի Մերկուրիից, որոնք, նրա խոսքով, ապացուցել են, որ նորաձևությունն իսկապես կարող է նույնքան հզոր արտահայտման ձև լինել, որքան երաժշտությունը։

## Անձնական կյանք
Մարկո Բոշնյակը քամինգ աութ է արել 2024 թվականին, ինչն առաջացրել է լայնածավալ հոմոֆոբ արձագանք՝ հատկապես 2025 թվականին Դորա մրցույթում նրա հաղթանակից հետո։ 2025 թվականի մարտի 30-ին մասնակցել է Nedjeljom u dva հաղորդմանը, որտեղ խոսել է այդ արձագանքի և այլ թեմաների մասին։ Հոմոֆոբիան շարունակվել է նաև այն բանից հետո, երբ նա չկարողացավ անցնել Եվրատեսիլի եզրափակիչ փուլ։

## Ծանոթագրություններ

## Արտաքին հղումներ
* Հեռուստահարցազրույց «Nedjeljom u 2» ծրագրում՝ Samo ljubav - Marko Bošnjak

Կատեգորիա:Եվրատեսիլ երգի մրցույթի մասնակիցներ
Կատեգորիա:Եվրոպացի երգիչներ
Կատեգորիա:Խորվաթ երգիչներ
Կատեգորիա:Խորվաթ երաժիշտներ